Kamaru Usman rotaði Colby Covington í 5. lotu Usman kýlir Covington niður . Vísir / Getty UFC 245 fór fram í nótt þar sem þrír titilbardagar voru á dagskrá . Kamaru Usman tókst að rota Colby Covington þegar 50 sekúndur voru eftir af bardaganum . Þeir Kamaru Usman og Colby Covington mættust í titilbardaga um veltivigtarbeltið . Þetta var fyrsta titilvörn Usman eftir að hann vann beltið af Tyron Woodley í mars . Það var mikill hiti í báðum fyrir bardagann og enginn sérstakur kærleikur þeirra á milli . Báðir eru frábærir glímumenn og hnífjafnir á pappírum . Þeir Usman og Colby stóðu allan tímann og skiptust á höggum . Þrátt fyrir að vera báðir glímumenn að upplagi reyndi hvorugur eina einustu fellu í bardaganum . Þeir skiptust á höggum og var bardaginn hnífjafn allan tímann . Eftir 3. lotu sagðist Covington vera kjálkabrotinn við hornið sitt en það stoppaði hann ekki í að halda áfram . Dana White , forseti UFC , staðfesti eftir bardagann að Covington hefði verið með brotinn kjálka . Í lok 5. og síðustu lotunnar náði Usman að kýla Covington niður með beinni hægri . Covington komst á lappir en Usman kýldi hann strax aftur niður . Usman hélt Covington niðri og lét nokkur högg dynja á honum þar til dómarinn stöðvaði bardagann . Covington mótmældi strax ákvörðun dómarans og sagðist hafa verið í lagi . Usman fagnaði vel og innilega eftir bardagann en Covington yfirgaf búrið strax . Alexander Volkanovski er nýr fjaðurvigtarmeistari UFC . Volkanovski sigraði Max Holloway eftir dómaraákvörðun í taktískum bardaga en hann hefur nú unnið alla átta bardaga sína í UFC . Amanda Nunes varði bantamvigtartitil sinn þegar hún sigraði Germaine de Randamie eftir dómaraákvörðun . Nunes tók þá hollensku ítrekað niður í gólfið þar sem hún var með mikla yfirburði . De Randamie náði að ógna Nunes vel standandi en meistarinn tók enga sénsa og náði fellunum sínum . Colby Covington stal senunni á viðburði fyrir UFC 245 í gær . Þar óð hann á súðum og hjólaði sem fyrr í forseta UFC , Dana White , sem hann kallar Uncle Fester .